দিল্লির মুখ্যমন্ত্রীর শপথে অনুপস্থিত নীতীশ, জল্পনা

ওয়েব ডেস্ক: দিল্লিতে (Delhi) ২৭ বছর পর ক্ষমতায় ফিরেছে বিজেপি (BJP)। বৃহস্পতিবার রামলীলা ময়দানে শপথ নিয়েছেন মুখ্যমন্ত্রী রেখা গুপ্ত (Rekha Gupta)। প্রধানমন্ত্রী নরেন্দ্র মোদি ছাড়াও বিজেপি শাসিত রাজ্যগুলির মুখ্যমন্ত্রী, এনডিএ নেতারা হাজির। তবে সেখানে দেখা গেল না বিহারের মুখ্যমন্ত্রী নীতীশ কুমারকে। আগামী বছরই বিহারে বিধানসভা নির্বাচন রয়েছে। ফলে বিজেপির জোট সঙ্গী নীতীশের অনুপস্থিতিতে জল্পনা তৈরি হয়েছে। সম্প্রতি আরজেডি সুপ্রিমো লালুপ্রসাদ যাদব সংবাদমাধ্যমের সামনে নীতীশকে খুল্লমখুল্লা অফার দেন, নীতীশ ইন্ডিয়া জোটে ফিরলে স্বাগত।

তবে জেডিইউয়ের তরফে জানানো হয়েছে বিহারের নালন্দা জেলায় প্রগতি যাত্রায় অংশ নেন নীতীশ। সেজন্য তিনি দিল্লি যেতে পারেননি। তবে বিষয়টিকে এতটা সহজ সমীকরণে দেখতে রাজি নয় রাজনৈতিক মহল। নীতীশের ভরসাতে কেন্দ্র তৃতীয়বারের নরেন্দ্র মোদি সরকার গঠন হয়েছে। বিহারে এনডিএ জোটে বেশ কিছু ডামাডোলের ঘটনাও সামনে এসেছে। আরজেডি নেতা তেজস্বী যাদবকেও নীতীশ সম্পর্কে সুর নরম করতে দেখা গিয়েছে। ফলে ডাল মে কুছ কালা হ্যায় মনে করছেন অনেকে। তবে এদিন উত্তরপ্রদেশের বাজেট থাকায় রাজধানীতে অনুষ্ঠানে যেতে পারেননি মুখ্যমন্ত্রী যোগী আদিত্যনাথও।